Zorro (γαλλική τηλεοπτική σειρά, 2024)

Zorro είναι ο τίτλος μιας γαλλο-αμερικανο-βελγικής τηλεοπτικής σειράς τού 2024, που αποτελείται —μέχρι στιγμής— από έναν κύκλο οκτώ επεισοδίων και διαδραματίζεται το 1821 στο Λος Άντζελες, παρουσιάζοντας μια νέα προσέγγιση στον θρύλο του Ζορό.

Πλοκή
Η ιστορία ξεκινά το 1821, στη μικρή πόλη του Λος Άντζελες, στην Καλιφόρνια, η οποία τότε ήταν επαρχία του Μεξικού. Ο Δον Ντιέγκο ντε λα Βέγκα (Ζαν Ντυζαρντέν) διαδέχεται τον πατέρα του στη θέση του δημάρχου της κοινότητας και ελπίζει να βελτιώσει τα οικονομικά στοιχεία της πόλης του. Ωστόσο, η απληστία ενός επιχειρηματία, του Δον Εμανουέλ (Έρικ Ελμοσνίνο), αποδεικνύεται ανυπέρβλητη, καθώς οι εξουσίες του δημάρχου δεν επαρκούν, για να τον αντιμετωπίσει. Παράλληλα, ο γάμος του με την Γκαμπριέλα (Όντρεϊ Ντάνα) κλονίζεται. Για τον Δον Ντιέγκο, με τη βοήθεια του πιστού του Μπερνάρντο (Σαλβατόρε Φικάρα), ήρθε η ώρα να ξαναφορέσει τη μάσκα και το ξίφος του, τα οποία είχε αφήσει στην άκρη εδώ και είκοσι χρόνια. www.ertflix.gr

Η σειρά εστιάζει στις προκλήσεις που αντιμετωπίζει ο Δον Ντιέγκο, προσπαθώντας να ισορροπήσει μεταξύ των δύο του ταυτοτήτων —ως Ζορό και ως δήμαρχος— και τις επιπτώσεις που έχει αυτό στον γάμο του με την Γκαμπριέλα, η οποία αγνοεί το μυστικό του.

Συντελεστές και λοιπές πληροφορίες για τη σειρά
Ο Zorro είναι μια γαλλο-αμερικανο-βελγική τηλεοπτική σειρά σε σκηνοθεσία των Εμιλί Νομπλέ (Émilie Noblet) και Ζαν-Μπατίστ Σορέλ (Jean-Baptiste Saurel), βασισμένη σε σενάριο των Μπενζαμέν Σαρμπίτ (Benjamin Charbit) και Νοέ Ντεμπρέ (Noé Debré). Κυκλοφόρησε στις 6 Σεπτεμβρίου 2024 στο Paramount+ και προβλήθηκε στο Βέλγιο από τις 4 Δεκεμβρίου 2024 στο RTL tvi και στη Γαλλία από τις 23 Δεκεμβρίου 2024 στο France 2. Στην Ελλάδα η σειρά είναι διαθέσιμη μέσω της πλατφόρμας ERTFLIX από τον Ιανουάριο του 2025.

Εκτός από τον Ζαν Ντυζαρντέν (Jean Dujardin), πρωταγωνιστούν οι Όντρεϊ Ντάνα (Audrey Dana), Αντρέ Ντισολιέ (André Dussollier), Γκρέγκορι Γκαντεμπουά (Grégory Gadebois), Έρικ Ελμοσνίνο (Éric Elmosnino) και Σαλβατόρε Φικάρα (Salvatore Ficarra).www.ertnews.gr

Η παραγωγή της σειράς πραγματοποιήθηκε στη νότια Ισπανία, με τα γυρίσματα να λαμβάνουν χώρα στην Ανδαλουσία, προσδίδοντας αυθεντικότητα στο ιστορικό πλαίσιο της εποχής. Η σειρά συνδυάζει στοιχεία δράσης, περιπέτειας και παρωδίας, προσφέροντας μια φρέσκια ματιά στον γνωστό μασκοφόρο ήρωα.

Κριτικές
Η σειρά έχει βαθμολογηθεί με 5,6/10 στο IMDB.

Η κριτική της εφημερίδας Le Parisien είναι ανάμεικτη: «αυτός ο Ζορό δεν παίρνει τον εαυτό του στα σοβαρά. Χρησιμοποιώντας χιούμορ και παρωδία, οι σεναριογράφοι δημιούργησαν έναν χαρακτήρα που πηγαίνει κόντρα στην εικόνα του θρυλικού ήρωα. Ο διάσημος εκδικητής Δον Ντιέγκο ντε λα Βέγκα αποδεικνύεται ένας μεγάλος αφελής, όπως και πολλοί δευτερεύοντες χαρακτήρες. Και δυσκολεύεται αρκετά να διαχειριστεί τη διπλή του ταυτότητα. (…) Αν στην αρχή απολαμβάνουμε αυτή τη χαλαρή κωμωδία με τους συχνά παράλογους —κι άλλοτε ξεκαρδιστικούς— διαλόγους, μερικές μονομαχίες με σπαθιά, καλοστημένες σκηνές δράσης και μια πετυχημένη αισθητική, σταδιακά αρχίζουμε να κουραζόμαστε λίγο. Και καθώς προχωρούν τα επεισόδια, θα θέλαμε κάτι παραπάνω από αυτή την καθαρή κωμωδία, που είναι μεν αποτελεσματική, αλλά της λείπει βάθος, για να λειτουργήσει μακροπρόθεσμα.»

Η εφημερίδα L'Humanité είναι ιδιαίτερα ενθουσιώδης: «Η σειρά των έξι επεισοδίων διαθέτει έναν απολαυστικό χιουμοριστικό χαρακτήρα, ενώ ταυτόχρονα επανεφευρίσκει τον θρύλο τού Ζορό, με τον καλύτερο δυνατό τρόπο. Διότι, παρόλο που τιμά τις ρίζες της, αυτός ο Ζορό φιλοδοξεί να είναι εξαιρετικά σύγχρονος.»

Παραπομπές

Κατηγορία:Γαλλικές τηλεοπτικές σειρές